Vyf vas vir groot daggavondsDie dagga was agterin die kombi waarmee die verdagtes gery het. Foto: SAPD Vyf verdagtes het in die landdroshof op Hoopstad verskyn nadat die honde-eenheid van die Bloemfonteinse polisie hulle met ŉ reusevrag dagga aangekeer het. Polisielede was Dinsdag omstreeks 03:00 besig met ŉ patrollie rondom Hoopstad toe hulle ŉ verdagte kombi op Bloemhof-pad gewaar, sê kapt. Stephen Thakeng. Hulle het die voertuig voorgekeer en die bestuurder gevra of hulle die kombi kon deursoek. Tydens hul soektog het die honde-eenheid op 13 groot sakke dagga afgekom wat 283 kg weeg en met ŉ straatwaarde van sowat R30 000, sê Thakeng. Al vyf insittendes, twee vroue en drie mans van tussen 29 en 35 jaar, is in hegtenis geneem, terwyl beamptes beslag op die voertuig gelê het. Die saak is Woensdag in die Hoopstadse landdroshof tot Vrydag uitgestel, wanneer die vyf na verwagting om borgtog sal aansoek doen.